Sportman se tweede dogtertjie op Lentedag geboreJP, Sue, Isabella en Alexa-Rose Duminy (Foto: Instagram) Die bekende Proteas-krieketspeler, JP Duminy, en sy vrou, Sue, het op lentedag hul tweede dogtertjie in die wêreld verwelkom. Die egpaar, wat in 2011 getroud is, het ŉ paar weke gelede hul oudste dogter, Isabella, se derde verjaardag gevier. Sue en JP het albei plasings op Instagram gemaak om hul vreugde oor hul nuweling te deel. “Dit was vir seker ŉ naweek om te onthou. Ons het Lente met ŉ knal binnegestap. 01/09/2018. Dankie, Here, vir dié ongelooflike seën van ŉ familie. Welkom in die wêreld, Alexa-Rose Duminy,” het JP geskryf onder ŉ foto van die nuwe gesin van vier. “En toe was daar vier!” het Sue geskryf. “Welkom in die wêreld, my pragtige Alexa-Rose Duminy. Ma se hart het so pas verdubbel in grootte met al hierdie nuwe liefde, en Pa se bors het twee keer sy grootte geswel van al die trots en Isabella het al reeds ŉ stywe greep om jou hand, so jy het ŉ nuwe beste vriendin vir altyd.” Duminy het ook verklap dat sy 26 uur lank in kraam was nadat sy Alexa-Rose die volle termyn gedra het. “Dankie, JP, dat jy my bygestaan het deur die 26 uur van kraam. Ek hoop jy kan nog steeds ŉ bal vang nadat ek jou hand so styf gedruk het tydens die krampe,” het sy geskerts.